kardosdrur/scandi-wiki huggingface dataset:
Adrastos

Adrastos var en græsk sagnkonge i Argos. Han var lederen af "de syvs tog mod Theben", hvorom gamle sagn og episke digte fortalte. Engang var der nemlig til hans borg i Argos kommet to landflygtige for at søge beskyttelse: Polyneikes, der af sin bror Eteokles var fordrevet fra Theben, og Tydeus, der på grund af et mord var flygtet fra sit hjem Kalydon. Adrastos modtog dem gæstfrit, gav dem sine døtre til ægte og lovede at føre dem tilbage til deres fædreland. Anførerne for de stridsmænd, han samlede til toget mod Theben, var syv i alt (nemlig foruden de tre allerede
nævnte Amfiaraos, Kapaneus, Hippomedon og Parthenopaios). Under ugunstige varsler rykkede hæren ud, og i kampen om Thebens mure fandt alle heltene døden med undtagelse af Adrastos, der undslap på sin vingede hest Areion. Ti år senere førte han "epigonerne" (sønnerne af de faldne stridsmænd) mod byen, og dette tog endte med dens indtagelse. Men i kampen var hans søn Aigialeus faldet, og af sorg herover døde Adrastos kort efter. Flere steder i Grækenland dyrkedes han i den historiske tid som heros, især i Sikyon (hvor det synes, at Adrastos i den ældste tid har været betragtet som en gud, væsensbeslægtet med Dionysos).

Personer i græsk mytologi
Konger i græsk mytologi
Jean-Claude Trichet

Jean-Claude Trichet (født 20. december 1942) er tidligere formand for Den Europæiske Centralbank.

Liv og karriere 

Den franske finansmand blev født i Lyon, læste til ingeniør ved 'École nationale supérieure des mines de Nancy' og senere civiladministration ved École nationale d'administration (ENA).

I 1993 kom han i spidsen for den franske centralbank, og den 1. november 2003 afløste han Wim Duisenberg som formand for Den Europæiske Centralbank, en post som han besad indtil 31. oktober 2011.

Kilder 

Personer fra Lyon
Formænd for Den Europæiske Centralbank
Hans-Hermann Hoppe

Hans-Hermann Hoppe (født 2. september 1949) er en tysk-født anarko-kapitalistisk filosof og økonom af den østrigske skole. Hans mest kendte værk er bogen Democracy: The God That Failed (2001).

Hans-Hermann Hoppes liv har altid stået i samfundsvidenskabens tegn. Han er født 2. september 1949 i den vesttyske by Peine. 

Han har studeret ved adskillige universiteter hhv. Universität des Saarlandes, Goethe-Universität Frankfurt am Main og University of Michigan. Studierne har omfattet filosofi, sociologi, historie og økonomi. Han fik sin ph.d. i filosofi som 25-årig og tog derefter en ”habilitation” under Jürgen Habermas’ vejledning i sociologi. Han har desuden en universitetsgrad i økonomi – samtlige af disse titler ved Goethe Universität i Frankfurt. 

Hoppe har været en del af det tyske universitetsmiljø. Han har efterfølgende tilkendegivet, at han på daværende tidspunkt var ventreorienteret (socialdemokrat), og at det var hans senere indsigt i østrigsk økonomi, som ændrede dette. 

Efter at have indset at hans ideer aldrig kunne finde tilstrækkelig opbakning i Tyskland, rejste han til USA, hvor han blev professor i økonomi ved University of Nevada. Det er næppe en tilfældighed, at det blev University of Nevada, idet Hoppes mentor, Murray N. Rothbard, allerede var professor dér. Derudover var The Mises Institute placeret i staten. Rothbards mentor var Ludwig von Mises. 

Hoppe er en kontroversiel figur indenfor det anarko-kapitalistiske miljø, idet han på centrale områder er i modstrid med populære holdninger, f.eks. er han modstander af fri indvandring i de nuværende statssamfund. Han mener dog, at i et anarko-kapitalistisk (eller med Hoppes ord – et privatrets-) samfund må enhver person frit vælge, hvem der kan befinde sig på vedkommendes egen grund. 

Hoppe er også blevet beskyldt for at lægge for megen vægt på sin egne kulturelle præferencer, når han argumenterer for et samfund baseret på privatretten. Beskyldningerne har sjældent været under henvisning til, hvad han har skrevet, men nærmere hvilken "fornemmelse" visse læsere har fået. Blandt andet provokerer Hans-Hermann Hoppe ofte ved at fremhæve, at folk uden børn gennemsnitligt sparer mindre op – og i almindelighed har en kortere tidshorisont end personer med afkom. Denne gennemsnitsbetragtning bliver ofte efterfulgt af en kommentar, om at dette kan forklare, hvorfor nationaløkonomen John Maynard Keynes værdsatte de langsigtede negative konsekvenser af sine politiske forslag så lavt (det er velkendt, at John Maynard Keynes var bi- eller homoseksuel og aldrig selv fik børn). 

I dag er Hoppe professor emeritus, og beskæftiger sig hovedsageligt i The Property and Freedom Society, som er inspireret af Mont Pelerin Society.

Eksterne henvisninger 

 Hans-Hermann Hoppes hjemmeside
 Property and Freedom Society

Filosoffer fra Tyskland
Økonomer fra Tyskland
Anarkokapitalister
Afemi

Afemi (fra græsk manglende tale) eller taleapraksi er motorisk afasi, ofte er sproget intakt og evnen til at skrive og læse bibeholdt; men det er svært eller helt umuligt at artikulere ord.

Paul Broca (1824 – 1880) var den første der beskrev fænomenet, og det sted i hjernen hvor læsioner medfører afemi kaldes Brocas område.

Neurologiske sygdomme
Psykologi
St. Mary Mead

St. Mary Mead er en fiktiv engelsk landsby opdigtet af forfatteren Agatha Christie, hvor hendes ældre, nysgerrige detektiv Miss Marple bor. Gennem sine hverdagsstudier af landsbyens liv har Miss Marple lært meget af det, hun ved om menneskelige handlinger og motiver.

Fiktive steder
Miss Marple
Keld Bak

Keld Egon Bak (født 7. juni 1944 i Hammer) er en dansk tidligere landsholdsspiller i fodbold.

Han spillede i løbet af sin karriere i Kalvehave IF, Bårse, Tornemark og Næstved IF.

Bak nåede at spille 14 A-landskampe for Danmark og scorede 3 mål. Derudover spillede han 2 B-landsholdskampe og scorede her 1 mål. På det danske U/21-landshold spillede han 1 kamp, hvori han scorede 2 mål. Han deltog i OL i 1972, som blev afholdt i München.

Referencer

Eksterne henvisninger 

Fodboldspillere fra Danmark
Fodboldlandsholdsspillere fra Danmark
Fodboldspillere fra Kalvehave IF
Fodboldspillere fra Næstved IF
Isokor

En isokorisk proces er en termodynamisk tilstandsændring, der foregår med konstant volumen. Eksempler på isokorer processer er opvarmning eller afkøling af stoffer i en tæt beholder med konstant volumen. Ved en sådan proces vil der ikke udføres volumarbejde og temperaturændringen vil kun bidrage til til trykændring eller faseovergang.

En isokor eller isometrik er en linje (kurve) gennem de steder, hvor volumenet er konstant.

I et pV-diagram, med volumen ud ad x-aksen og tryk ud ad y-aksen, vil den isokorer linje således være en lodret linje.

Se også 
 isobar
 isoterm

Termodynamik
Kvælerslange

Kvælerslanger (latin Boidae) er en familie af slanger, der ikke har gifttænder, men dræber deres bytte ved at klemme det.
Til kvælerslangerne hører bl.a. pytoner, herunder netpytonen, der nok er verdens længste slange, og boaer, deriblandt kongeboaen og anakondaen, der kan blive op mod 10 m, og formodentlig er verdens tungeste slange.

Ligesom nutidens kvælerslanger, fandtes der i kridttiden en lignende slange, Dinilysia, der kvalte sit bytte. Denne er dog del af en uddød familie.

En anden uddød kvælerslange titanoboa fra palæogen var estimeret 13 meter lang og vejede 1135 kg (interval: 652..1819 kg).

Klassifikation 
Familie: Boidae
 Underfamilie: Pythoninae
 Slægt: Antaresia
 Slægt: Apodora
 Slægt: Aspidites
 Slægt: Bothrochilus
 Slægt: Leiopython
 Slægt: Liasis
 Slægt: Morelia
 Slægt: Python (Eks. Tigerpyton)
 Underfamilie: Boinae
 Slægt: Boa (Eks. Kongeboa)
 Slægt: Corallus
 Slægt: Epicrates
 Slægt: Eunectes (Eks. Anakonda)
 Slægt: Acrantophis
 Slægt: Candoia
 Slægt: Sanzinia
 Underfamilie: Erycinae (Sandboa)
 Slægt: Calabaria
 Slægt: Gongylophis
 Slægt: Eryx
 Slægt: Charina

Kilder/referencer 

 "The Not-Quite-Longest Snake in the World"  – Vedr. det påståede fund af en 15 meter lang Netpython i Indonesien
 December 29, 2003, freerepublic.com: Officials: World's Largest Snake Caught Citat: "...python that is almost 49.21 feet [ca. 15 meter] long and weighs nearly 992.07 pounds [ca. 450kg]..."
 Webarchive backup: 30 December 2003, Independent: Indonesian python puts squeeze on reptilian record Citat; "...Villagers in Indonesia have captured what is believed to be the longest snake in the world – a 15-metre (49.21ft) python, which weighs nearly 450kg (992lb)...."
 Systema naturae 2000 (classification) – Taxon: Family Boidae – pythons and boas
Lassens fragment

Lassensfragment. Et pergament fra ca. 1275. Et af de fire fragmenter, der eksisterer, af den originale eller tidlige kopi af Saxos Gesta Danorum. 

Pergamentet måler ca. 40 x 27 cm og består af et blad, som har tekst på begge sider.

Det Kongelige Bibliotek signatur på teksten er NKS 570 2°

Teksten svarer til side 275–282 i Peter Erasmus Müllers udgave af Gesta Danorum fra 1839 eller side 152.29–156.14 i Jørgen Olrik & H. Ræders udgave fra 1931.

Tekstkilder online 
 Digital faksimile af NKS 570 2° på Det Kongelige Bibliotek (de yngre fragmenter til Gesta Danorum, med introduktion og indholdsangivelser)

Se også 
Angersfragment
Kall-Rasmussensfragment
 Plesnersfragment

Krøniker fra Danmark
Nordisk litteratur fra middelalderen
Enkorn

 

Enkorn (Triticum monococcum) er en enårig, tørketålende græsart af hvedeslægten. Den er modstandsdygtig overfor de fleste af hvedens sygdomme. Mennesker som ikke tåler gluten, tåler heller ikke disse korntyper. De indeholder en lille mængde gluten, som kan være skadeligt for disse menneskers tarm.

Beskrivelse 
Stængler og blade er lyst blågrønne, indtil de skifter farve til lysegult kort før modning. Hovedakset består af korte småaks, der bærer stak i modsætning til de andre hvedearter og -hybrider. Ligeledes modsat de andre mister enkorn ikke yderavnerne ved tærskning.

Planten har et veludviklet rodnet, som gør den tørketålende. 

Højde x bredde og årlig tilvækst: 1,5 x 0,20 m (150 x 20 cm/år).

Hjemsted 
Enkorn stammer fra området "den frugtbare halvmåne" i Mellemøsten, hvor landbruget opstod for ca. 10.000 år siden. Her findes den endnu i dag på tørre, lyståbne klippeskrænter mellem kornets traditionelle ukrudtsarter: kornblomst, kornvalmue, gul okseøje og andre.

Dyrkning 
Blandt de ældste fund af enkorn er udgravningerne ved Ali Kosh (fra ca. 6500 f.Kr.). I Danmark har arten været dyrket fra ca.4.000 f.Kr., men ikke efter klimaomslaget i jernalderen. I området sydøst for Mont Ventoux nær byen Sault dyrker man enkorn i sædskifte med ægte lavendel og fåregræsningsmarker.

Anvendelse 
Enkorn kan formales til mel eller grynene kan bruges knækkede eller hele i stedet for speltgryn eller løse ris.

Ernæring 
Ifølge en undersøgelse skulle aminosyrekvaliteten ikke variere væsentlig mellem de forskellige hvedearter.

Kilder/referencer 

Korn
Nytteplanter
Hvede
Durumhvede

 
Durumhvede (Triticum durum) eller hård hvede er en græsart, der dyrkes som korn. Durumhvede har et noget højere proteinindhold end almindelig hvede.

Voksested 
Durumhvede dyrkes især i landene ved Middelhavet, i Indien og i Nord- og Sydamerika.

Bornholm er et af de få steder i Danmark, hvor man kan dyrke durumhvede, fordi der her er flere solskinstimer end de fleste andre steder i Danmark.

Anvendelse 
Durumhvede står for ca. 5 % af verdens totale hvedeproduktion. Det anvendes frem for alt til pasta og den nordafrikanske ret couscous. Durumhvede giver gulere og hårdere al dente-pasta end almindelig hvede og er derfor bedst til pastaprodukter, men også brød af durumhvede forekommer blandt andet i Nordafrika.

Noter 

Nytteplanter fra Mellemøsten
Nytteplanter fået via krydsninger
Korn
Hvede
Engelsk hvede

 
Engelsk Hvede (Triticum turgidum) er en græsart, der dyrkes som korn. Engelsk hvede er fremavlet gennem generationers udvælgelse og dyrkning, og dens oprindelige udseende og hjemsted kendes ikke. I 1906 fandt man dog én af artens vilde forfædre, Triticum turgidum var. dicoccoides, i Palæstina. Denne vildart blev taget ind til dyrkning i Mellemøsten for mere end 10.000 år siden.

Anvendelse 
Engelsk hvede bruges ikke mere i sin vilde form, men varianten emmer dyrkes dog stadig i visse bjergegne i Europa. Den har en ret lav ydelse, målt i kg kerner, og selv om det modsvares af et højt proteinindhold og en gunstig fordeling af vigtige aminosyrer, har netop den kendsgerning betydet, at man efterhånden har opgivet arten. Dyrkningen af Engelsk Hvede blev indledt i Europa i den yngre stenalder.

Korn
Nytteplanter med ukendt oprindelse
Nytteplanter fået via krydsninger
Hvede
Tag det som en mand

Tag det som en mand er en dansk film fra 1941, skrevet af Arvid Müller og instrueret af Johan Jacobsen.

Handling 
Jens og Trille Woller har kun været gift et halvt år, og de lever for så vidt lykkeligt sammen i deres hyggelige kunstnerhybel, hvor Jens arbejder med pensel og palet foran sit staffeli, mens Trille sidder bag sin skrivemaskine og digter noveller til ugebladene. Men også kun for så vidt. De er begge meget unge og meget impulsive af natur, og der skal derfor kun en bagatel til, for at de ryger i totterne på hinanden.

Medvirkende
Sigfred Johansen
Inga Schultz
Johannes Meyer
Gunnar Lauring
Beatrice Bonnesen
Christian Arhoff
Carl Fischer
Knud Heglund
Tove Bang

Referencer

Eksterne henvisninger 
 

Spillefilm fra Danmark
Danske film fra 1941
Film instrueret af Johan Jacobsen
I/O

I/O, fra  er et koncept i informationsteknologi. I/O er en relationel betegnelse, generelt for en enhed eller entitet der forventer at forholde sig til at modtage og sende data. Helt typisk er computeren en sådan enhed og I/O refererer så til brugerens interaktion (input f.eks. tastetryk, musebevægelser, kamera) som computerens kommunikation med eksterne enheder (output f.eks. skærm, lydkort, netværk, printere). I programmering er det generelt nødvendigt at forholde sig til det input og output som ens program-proces forventer, men imellem de to yderpunkter - program-proces og pc - er det kun fantasi (og teknisk kunnen) der sætter grænser for hvad I/O kan prædikere.

Se også 

 Basic Input Output System

Eksterne links 
 

Datalogi
Kall Rasmussens fragment

Fragmentet blev fundet i 1855 af M.N.C. Kall Rasmussen i Gehejmearkivet, hvor det blev brugt som hæfteliste om Kronborg Lens jordebog fra 1627–1628. Det ejes nu af det Kongelige Bibliotek.

Fragmentet består af to blade, som begge bærer tekst på begge sider.

Det Kongelige Bibliotek signatur på teksten er NKS 570 2°.

Teksten svarer til siderne 320–324 i Peter Erasmus Müllers udgave af Gesta Danorum fra 1839 eller side 181.17–184.16 i Jørgen Olrik & H. Ræders udgave fra 1931

Tekstkilder online 
 Digital faksimile af NKS 570 2° på Det Kongelige Bibliotek (de yngre fragmenter til Gesta Danorum, med introduktion og indholdsangivelser)

Galleri

Se også 
Angersfragment
Lassensfragment
Plesnersfragment

Krøniker fra Danmark
Nordisk litteratur fra middelalderen
Erik Ejegods pilgrimsfærd

Erik Ejegods Pilgrimsfærd er en spillefilm fra 1943 instrueret af Svend Methling efter manuskript af Paul Sarauw og med musik af Emil Reesen, baseret på komedien Der Raub der Sabinerinnen af Franz og Paul von Schönthan fra 1883. 

Blandt de medvirkende kan nævnes:

Martin Hansen
Asta Hansen
Johannes Meyer
Ingeborg Brams
Ellen Gottschalch
Gunnar Lemvigh
Olaf Ussing
Edvin Tiemroth
Petrine Sonne

Handling 
Vi er i en større dansk provinsby i året 1888. Overlærer Wangs kone trænger til rekreation, og den rare overlærer sender hende og den yngste datter Emma til Fanø. I sin ensomhed fordyber han sig i sine ungdomsminder og fremfinder bl.a. en "nordisk tragedie", som han skrev i sin studentertid og gav den stolte titel "Erik Ejegods Pilgrimsfærd". En teaterdirektør opfordrer overlæreren til at få stykket opført på teatret.

Referencer

Eksterne henvisninger 
 

Spillefilm fra Danmark
Danske film fra 1943
Plesners fragment

Plesnerfragmentet, er et pergamentark fra ca. 1275. Et af fire fragmenter der eksisterer fra den originale (eller en tidlig kopi af) Saxos Gesta Danorum.

Pergamentarket måler ca. 15 x 13 cm  og har tekst på begge sider.

Fragmentet blev fundet i 1877 af C.U.A. Plesner i Gehejmearkivet, hvor det blev brugt som hæfteliste om Kristianstads lenvæsen-skattemandtal fra 1623. Det ejes nu af Det Kongelige Bibliotek.

Det Kongelige Bibliotek signatur på teksten er NKS 570 2°.

Teksten svarer til siderne 811–813 i Peter Erasmus Müllers udgave af Gesta Danorum fra 1839 og til siderne 459.15–460.24 i Jørgen Olrik & H. Ræders udgave fra 1931

Tekstkilder online 
 Digital faksimile af NKS 570 2° på Det Kongelige Bibliotek (de yngre fragmenter til Gesta Danorum, med introduktion og indholdsangivelser)

Se også 
Angersfragment
Lassensfragment
Kall-Rasmussensfragment

Krøniker fra Danmark
Danmark i 1200-tallet
Nordisk litteratur fra middelalderen
Vores lille by

Vores lille by er en dansk film fra 1954, skrevet af Ove Brønnum og filmens instruktør Henning Ørnbak.

Medvirkende 
 Carl Ottosen
 Sigrid Horne-Rasmussen
 Arthur Jensen
 Poul Müller
 Bodil Steen
 Ejner Federspiel
 Victor Montell
 Henry Nielsen
 Jørn Jeppesen
 Anna Henriques-Nielsen
 Axel Strøbye
 Ebba Amfeldt

Eksterne henvisninger 
 

Danske film fra 1954
Film instrueret af Henning Ørnbak
Telegram (flertydig)

Telegram kan være:

 Telegrafi – tekniske indretninger der kan bruges til at overføre en skriftlig meddelelse, kaldet et telegram, over en længere distance
 Telegram (album) – et album fra januar 1997 af den islandske sanger Björk
 Telegram (software) – en gratis cloudbaseret, krypteret online-meddelelsestjeneste.

Se også 
 Peter Laugesen – dansk digter, udgav digtsamlingen Telegram i 1979
Telegram (album)

Telegram er et album fra januar 1997 af den islandske sanger Björk, udgivet på pladeselskabet One Little Indian.

Numre 
 "Possibly Maybe (Lucy mix)" – 3:02
 "Hyperballad (Brodski quartet version)" – 4:20
 "Enjoy (Further over the edge mix)" – 4:19
 "My Spine" – 2:33
 "I Miss You (Dobie's rub part one – sunshine mix)" – 5:33
 "Isobel (Deodato mix)" – 6:09
 "You've Been Flirting Again (Flirt is a promise mix)" – 3:20
 "Cover Me (Dillinja mix)" – 8:21
 "Army of Me (Massey mix)" – 5:15
 "Headphones (Mika Vaionio remix)" – 6:21

Ekstern henvisning 
 Telegram mini-site 

Album fra 1997
Björk-album
Alternative-album
Lars Bager Svane

Lars Bager Svane (26. april 1919 – 29. april 1944) var en dansk modstandsmand.

Biografi 
Den 26. april 1919 blev Lars Bager Svane født i Enighedsstræde, Marstal som anden søn af den 29-årige skibsfører Jens Christian Svane og den 4 år yngre hustru Gertrudmine Bertine f. Bager og døbt i Marstal kirke den 26. juni samme år.

Ansat hos Rubows Eftf., Holte, først som bagerlærling, senere som svend, indtil han fra september 1939 aftjente sin værnepligt på Peder Skram.

Arbejdede for den engelske efterretningstjeneste, samtidig med at han var sabotør i Holger Danske.

Arresteret den 4. oktober 1943 af Gestapo, dømt til døden ved en tysk krigsret og henrettet i Ryvangen den 29. april 1944.

Lars Bager Svanes afskedsbrev kan læses i Døden, en novellesamling udgivet af Gyldendal i 1979 til brug i folkeskolen.

29. April 1944

Elskede Mor!

Saa kom de – Kl. er 3, jeg har 2 Timer tilbage at leve i. Jeg er saa ung, saa jeg mente, der var saa meget for mig at leve for, men jeg er ikke bange for at dø; jeg vidste Risikoen, jeg løb, da jeg begyndte paa Arbejdet. Danmark vil hurtigt glemme mig, men jeg fortryder ikke, hvad jeg har gjort for mit elskede Land. Mange vil sikkert følge efter mig, men en skønne Dag er Danmark atter frit, og saa har det ikke været forgæves. Garden kan dø, men den vil aldrig forgaa. 

Kære Mor, du læser hver Dag om Tusinder, der er dræbt, med største Sindsro – forsøg at tage min Død med samme Sindsro, jeg er kun en af de mange. Hils Far fra mig, han kommer snart hjem, skal du se, og I skal have mange gode Aar sammen. Tak for min dejlige Barndom og alt siden. Jeg har Feltpræsten hos mig, det gør mig tryg og rolig. Jeg vil gerne begraves fra en Kirke, og syng "Altid frejdig, naar du gaar", især det sidste Vers har jeg forsøgt at leve efter. Jeg mente der var saa meget jeg vilde sige dig, Mor, men nu synes min Hjerne tom, det er der maaske ikke noget at sige til. Tak for al din Godhed imod mig i den Tid, jeg har været her. 

Lev vel, alle mine kære.

Kilder 

Henrettede i Danmark af den tyske besættelsesmagt under 2. verdenskrig
Personer henrettet ved skydning
Medlemmer af Holger Danske
Personer fra Marstal
Henrettede personer fra Danmark
Reggio di Calabria

Reggio di Calabria, beliggende på tåen af Italiens "støvle", er hovedbyen i provinsen Reggio Calabria. Reggio var hovedby i Calabrien indtil 1970, hvor Catanzaro overtog værdigheden. Reggio har indbyggere.

Historie 
Byen grundlagdes under navnet Rhegion (senere latiniseret til Rhegium) af græske kolonister i 8. århundrede f.Kr., men blev flere gange ødelagt af jordskælv og flodbølger. De værste jordskælv skete i 1783 og den 28. december 1908.

I det 12. århundrede blev byen del af Kongeriget Sicilien og i det 13. århundrede af Kongeriget Neapel.

Moderne by 
Reggio ligger ved Messinastrædet overfor den sicilianske by Messina. Mellem de to byer går en færge, der tilbagelægger turen på ca. 20 minutter.

Reggio var Gianni Versaces hjemby og hans familie var skræddere i byen.

Referencer

Henvisninger 

Havnebyer i Italien
Jomfrurejse

En jomfrurejse er betegnelsen for den første tur for et transportmiddel såsom et skib, fly eller et tog. Forud for den første egentlige rejse ligger en række omfattende tests og undersøgelser, der skal bestemme, hvorvidt fartøjet er sødygtigt. Det er dog først på jomfrurejsen at den største test står, da fartøjet på det tidspunkt typisk er fuldt booket eller skal sejle en lang strækning.

Et fartøj skal ofte overholde en lang række krav, inden dette får lov til at tage sin jomfrurejse. Det er blandt andet afgjort af søloven for skibe i Danmark.

Historiske jomfrurejser 

Følgende jomfrurejser er gået over i historien, idet skibene sank på jomfrurejsen:

 Regalskeppet Vasa, der sank i 1628 er det eneste bevarede skib i verden fra det 17. århundrede.
 RMS Titanic, der der sank i 1912, regnes for verdens mest kendte skib.
 M/S Hans Hedtoft, der sank i 1959, var et dansk synkefrit skib.

Se også 

Skibsterminologi
Søfart
Bedfordshire

Bedfordshire er et ceremonielt grevskab i England. Administrationsbyen (county town) er Bedford. Bedfordshire grænser op til Cambridgeshire, Northamptonshire, Buckinghamshire (med Milton Keynes) og Hertfordshire.

Selvstyrende kommuner 
Luton blev i 1997 en selvstændig kommune (Unitary authority).

I 2009 blev grevskabsrådet nedlagt; hvorefter Bedford og Central Bedfordshire også blev til selvstyrende kommuner

Byer og Stednavne 
 Ampthill
 Barton-le-Clay, Bedford, Biggleswade, Beeston
 Clophill, Cranfield
 Dunstable
 Eversholt
 Flitwick
 Hockliffe
 Kempston
 Leighton Buzzard
 Luton
 Marston Moretaine, Millbrook
 Old Warden
 Sandy, Shefford, Stotfold, Studham
 Toddington
 Whipsnade, Woburn, Woburn Sands

Seværdigheder 
 Chicksands
 Dunstable Downs
 Elstow Moot Hall
 Luton Hoo
 Stevington Windmill
 Stewartby Lake
 Whipsnade trækatedral
 Abtei Woburn
 Woburn Wildlife Park
M!

M! er et månedligt mandeblad, der udkom første gang i 1997. Bladet blev tidligere udgivet af norske Benjamin Publications A/S, der også udgav et lignende mandeblad ved navn FHM.

Bladet blev tidligere sammenlignet med Euroman med den forskel, at dette har en mand på forsiden mens M! har en kvinde. Forskellen er imidlertid større i det sidstnævntes stil er noget anderledes og i højere grad henvender sig til unge mænd, mens førstnævnte mere fokuserer på livsstil og mode.

Den trykte udgave ophørte i juni 2015, og bladet udgives nu kun på nettet.

M! blev I oktober 2017 solgt til det uafhængige danske mediehus Connery ApS, der ligeledes driver livsstilsmediet Connery.dk.

Ansvarshavende chefredaktør er Mikkel Møller Vermeulen

Noter

Eksterne henvisninger 
 M!'s hjemmeside

Tidsskrifter fra Danmark
Benjamin Media
Etableret i 1997